प्रधानमंत्री नरेंद्र मोदी के तीन बरस में भारत माता की जय के नारे तो खूब बुलंद हुए हैं, लेकिन उनके गले में उपलब्धियों की कोई नई जयमाला तो शोभा दे नहीं रही है। इन तीन साल में उद्योग-धंधे मुरझाए हैं, बेरोज़गारी बढ़ रही है, महंगाई पर काबू नहीं है और श्रीनगर से ले कर सुकमा तक बेचैनी हदें पार कर गई है। तो फिर मोदी अपनी भाजपा को चुनावों में जीत की एक-के-बाद-एक सौगातें कैसे दे रहे हैं? नोट-बंदी के बर्बर-दौर में भी देश दुम दबाए बैठा रहा। हर रोज़ निकाले जा रहे हज़ारों कामगारों की आहें भी कहीं सुनाई नहीं दे रहीं। बढ़ती कीमतों से भी कोई परेशान दिखाई नहीं देता। आंतरिक सुरक्षा के उड़ते परखच्चे भी किसी को नहीं चुभ रहे। मोदी जिस तिलस्मी गलीचे पर शान से पसरे उड़ान भर रहे हैं, उसका ताना-बाना सबकी समझ के बाहर है।